*Projekts*

## LATVIJAS REPUBLIKAS MINISTRU KABINETS

2011.gada \_\_\_. \_\_\_\_\_\_\_ Noteikumi Nr.\_\_\_\_

Rīgā (prot.Nr.\_\_\_,\_\_\_.§)

**Noteikumi par izcelsmes apliecinājuma saņemšanu elektroenerģijai, kas ražota, izmantojot atjaunojamos energoresursus**

# Izdoti saskaņā ar

Elektroenerģijas tirgus likuma 29. panta piekto daļu, 29.1 piekto daļu un 29.2pantu

1. Noteikumi nosaka:

1.1. kārtību, kādā elektroenerģijas ražotājs (turpmāk - ražotājs), kurš elektroenerģijas ražošanai izmanto atjaunojamos energoresursus par saražotās elektroenerģijas daudzumu, kas izteikts megavatstundās (MWh), var saņemt izcelsmes apliecinājumu;

1.2. kārtību, kādā ražotāji, kas elektroenerģijas ražošanai izmanto atjaunojamos energoresursus, var saņemt saražotās elektroenerģijas izcelsmes apliecinājumu;

1.3. kārtību, kādā ražotāji, kas elektroenerģijas ražošanai izmanto biomasu vai biogāzi, var saņemt saražotās elektroenerģijas izcelsmes apliecinājumu;

1.4. izcelsmes apliecinājumā ietveramo informāciju;

1.5. pilnvaroto institūciju, kas izsniedz izcelsmes apliecinājumus.

2.  Šo noteikumu 1.1., 1.2. un 1.3.apakšpunktā minēto saražotās elektroenerģijas izcelsmes apliecinājumu (turpmāk – izcelsmes apliecinājums) var saņemt ražotājs, kura īpašumā vai lietojumā ir elektrostacija, kas elektroenerģiju ražo, izmantojot atjaunojamos energoresursus. Ražotājs var saņemt vienu vai vairākus izcelsmes apliecinājumus.

3. Ekonomikas ministrija (turpmāk - ministrija) šo noteikumu 2. punktā minēto izcelsmes apliecinājumu izsniedz un uzskaita elektroniski.

4. Lai saņemtu izcelsmes apliecinājumu, ražotājs iesniedz ministrijā attiecīgu iesniegumu (pielikums) (turpmāk - iesniegums) izcelsmes apliecinājumu saņemšanai. Iesniegumu iesniedz papīra vai elektroniska dokumenta formā. Iesnieguma 7. punktā sniegtos datus apliecina tas sistēmas operators, kuras elektrotīkliem elektrostacija ir pieslēgta.

5. Ministrija iesniegumu izskata un izcelsmes apliecinājumu izsniedz viena mēneša laikā no iesnieguma saņemšanas dienas.

6. Ja iesniegums nesatur visu šo noteikumu pielikumā norādīto informāciju, ministrija pieņem lēmumu nepiešķirt izcelsmes apliecinājumu un attiecīgo lēmumu paziņo ražotājam.

 7. Ja iesniegums satur visu nepieciešamo informāciju un ražotājs atbilst šo noteikumu prasībām, ministrija pieņem lēmumu izsniegt ražotājam izcelsmes apliecinājumu un attiecīgo lēmumu paziņo ražotājam. Pēc lēmuma izsniegt ražotājam izcelsmes apliecinājumu pieņemšanas ministrija izsniedz ražotājam izcelsmes apliecinājumu. Izcelsmes apliecinājumā tiek norādīta šo noteikumu pielikuma 1.-11. punktā minētā informācija.

8.  Ministrija publicē ministrijas tīmekļa vietnē un ne retāk kā reizi mēnesī aktualizē informāciju par izsniegtajiem šo noteikumu 7.punktā minētajiem izcelsmes apliecinājumiem.

9. Ražotājs var saņemt izcelsmes apliecinājumu par laika posmu, kas ir ne mazāks par trijiem mēnešiem un ne ilgāks par kalendāro gadu.

10. Kopējais vienam ražotājam vienā vai vairākos izsniegtajos šo noteikumu 7. punktā minētajos izcelsmes apliecinājumos uzrādītais elektroenerģijas apjoms attiecīgajā laika posmā nepārsniedz tajā pašā attiecīgajā laika posmā no atjaunojamiem energoresursiem saražotās un elektroenerģijas tirgus dalībniekiem pārdotās elektroenerģijas apjomu.

11. Ražotājam ir pienākums informēt ministriju par šo noteikumu 7. punktā minētā izcelsmes apliecinājuma nodošanu elektroenerģijas tirgus dalībniekam. Ražotājs informāciju iesniedz papīra vai elektroniska dokumenta formā.

12. Šo noteikumu 7. punktā minētais izcelsmes apliecinājums ir derīgs ne ilgāk par divpadsmit mēnešiem pēc tam, kad ir saražots attiecīgajā laika periodā izcelsmes apliecinājumā norādītais elektroenerģijas apjoms vai līdz brīdim, kad ražotājs, kas saņēmis šo noteikumu 7. punktā minēto izcelsmes apliecinājumu informē ministriju par attiecīgā izcelsmes apliecinājuma nodošanu elektroenerģijas tirgus dalībniekam.

13. Par katru saražotās elektroenerģijas vienību izsniedz ne vairāk kā vienu šo noteikumu 7. punktā minēto izcelsmes apliecinājumu. Vienā iesniegumā ražotājs ir tiesīgs pieprasīt vairākus izcelsmes apliecinājumus.

14. Ministrijas lēmumu nepiešķirt izcelsmes apliecinājumu ražotājs var pārsūdzēt Administratīvā procesa likumā noteiktajā kārtībā.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2009. gada 23. aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK.

Ministru prezidents V.Dombrovskis

Ekonomikas ministrs D.Pavļuts

Iesniedzējs:

Ekonomikas ministrs D.Pavļuts

Vīza:

valsts sekretārs J.Pūce

16.11.2011. 16:01

K.Piģēns, 67013133

Karlis.Pigens@em.gov.lv

B.Neimane, 67013214

Baiba.Neimane@em.gov.lv